|  |
| --- |
| **Budapest Főváros VII. kerület Erzsébetváros Önkormányzata****MSZP Frakció** |

Iktatószám:

Napirendi pont: ….

Előterjesztve:

**ELŐTERJESZTÉS**

**A Képviselő-testület** **2017. ………. rendkívüli ülésére**

|  |  |
| --- | --- |
| **Tárgy:** | Belső- Erzsébetváros „bulinegyede”  |

**Készítette:**

 Devosa Gábor Dr. Kispál Tibor Németh Gábor

önkormányzai képviselő önkormányzati képviselő önkormányzati képviselő

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata** **MSZP Frakció** |

**Tisztelt Képviselő-testület!**

Preambulum:

A külföldi turisták és a fiatalok körében népszerűvé vált „bulinegyed”, Erzsébetváros és talán Budapest elhíresült turisztikai célpontjává vált.

A kialakulása annak a folyamatnak is köszönhető, hogy a környező kerületek folyamatosan meghozták az éjszakai szórakozással kapcsolatos korlátozó rendeleteiket, szem előtt tartva a helyi lakossági érdekeket.

Budapest területén sokan a VII. kerületben nyitottak meg vendéglőket, kocsmákat, egyéb szórakoztató lehetőséget és biztosítottak szálláshelyeket a főleg külföldről érkező szórakozni vágyó turistáknak.

Elindult egy olyan kedvezőtlen folyamat, ahol a valóban értékes kulturális szférából érkező üzemeltetőket felváltotta, illetve folyamatosan felváltja egy olyan vendéglátói üzemeltetői kör, amelynek a látogatói köre termeli azokat a feszültségeket, melyek élhetetlenné tették Belső-Erzsébetvárost az itt élő lakosság számára.

**Probléma térkép:**

A feszültség több, jól körülírható területen jelentkezik.

1. Az **itt élő lakosság pihenéshez való joga**, mely elvitathatatlan és minden önkormányzati képviselőnek tenni kell azért, hogy a pihenéshez való alkotmányos jogot szabályozással rendeleti úton biztosítsa.
2. A **vendéglátó tevékenység szabályozatlansága**. Az nem lehet cél, hogy azt a sokszínű tevékenységet, amely valaha normális mederben elindult egy tollvonással megszüntessék. Ez nem lenne helyes, hiszen olyan érték is veszhet vele, amit utólag már nem lehetne helyre hozni.

Vissza kell térni a gyökerekhez és meg kell találni azt a kompromisszumot, amivel jó irányba fordíthatjuk a dolgokat.

Az jól látható, hogy maguk az üzemeltetők is tisztában vannak azzal, hogy ahogy eddig volt nem mehet tovább. Tudják kik közülük azok, akik csak az „aranyláz” miatt bukkantak fel ezen a területen, a lehető legnagyobb haszon reményében, mások érdekének figyelmen kívül hagyásával. Vannak javaslataik és ötleteik, közülük sokan jelezték, hogy elismerik az itt élő lakosok igényeit partnerek a megoldásban.

1. A **vendéglátó tevékenységhez szorosan köthető közbiztonsági problémák**, melyek az elmúlt 7-8 évben bukkantak fel. Belső-Erzsébetváros a „bulinegyed” megjelenése előtt Budapest bűnügyi térképén a legbiztonságosabb területek közé tartozott a hagyományos turizmus kedvelt célpontja volt (zsidónegyed és turisztikai nevezetességei). Jelenleg elszaporodtak az idegenforgalomhoz kötődő közbiztonsági problémák, a kábítószerrel való visszaélés, a kerítés, a prostitúció, könnyű és súlyos testi sértések, a garázdaság, a rongálás szinte kimerítve a fél Büntető törvénykönyvet. Mindezek ismeretlenek voltak korábban ezen a területen.
2. A **vendéglátó tevékenységhez szorosan köthető köztisztasági problémák**, melyek minden itt élő és szórakozó számára nyilvánvalóak. Ezek felsorolásszerűen, az utcai szemét, hányadék, emberi ürülék stb.

Sajnos Erzsébetváros Képviselő-testülete nem kellő körültekintéssel foglalkozott a problémával, sőt még a vendéglátást folytató üzletekre vonatkozó rendelete tovább növelte a feszültséget.

Belső-Erzsébetváros területén óriási feszültség alakult ki a lakosság és a szórakozó helyek tulajdonosai között.

A területen működő kulturális és partiipar a Nemzetgazdasági Minisztérium számításai szerint évi 6,6 milliárd forintot fizet be az államkasszának, ám ebben nincs még benne a nem erzsébetvárosi székhelyű, de ott tevékenykedő cégek adója, valamint a beszállítók és a kapcsolódó szolgáltatások (személy és légi szállítás) által termelt állami bevétel.

Valószínűleg több tíz milliárd forint állami bevételről beszélhetünk.

Egy ilyen jelentős állami bevétel mellett azonban az államnak szolgáltatási kötelezettségei is vannak.

Kétségtelen az is, hogy az itt élő lakosság is jelentős adót fizet be az államkasszába, ugyanakkor nem várható el az, hogy az állampolgár, aki nem tud pihenni az otthonában, az a munkahelyén meg tudjon felelni a követelményeknek. A fáradtság és kialvatlanság a gyerekeknél az iskolai teljesítmény, a munkaképeseknél pedig a munkahelyi teljesítmény csökkenésében, majd az elbocsátásban jelentkezhet és akkor csökkenhet az állami adóbevétel.

Ezek olyan aspektusok, amelyek eddig nem voltak feltérképezve, de az itt élők értik és tudják miről beszélünk.

A fentiek miatt az államnak -már amennyiben fontos számára a fenti adóbevétel- legalább két területen hatékonyan lépnie kell.

A kerület köztisztasági feladatainak ellátásához céltámogatás formájában költségvetési támogatást kell biztosítania.

A kerületi rendőrkapitányságát vagy más rendőri szervezetet olyan létszámú személyi erővel kell megerősíteni, amely folyamatos jelenlétével vissza tudja szorítani az idegenforgalomhoz kapcsolódó bűnelkövetéseket.

A rendőri jelenlétet semmilyen civil biztonsági szervezet nem tudja pótolni, arra feltétlenül szükség van.

A rendőri élőerőnek jól láthatónak kell lennie, hogy a bűnelkövetők elhagyják e jól körülírható területet.

Az állami bevételhez képest ezek a költségek nem jelentősek.

Az országgyűlési képviselő kezdeményezze a Nemzeti Dohányboltokról szóló törvényben a működésük szabályainak az általános kereskedelmi előírásokhoz való igazítását, különösen az alkoholos italok árusításánál, a közterületi alkohol fogyasztás és a nyitvatartás szabályainál, valamint az üzletek működésének ellenőrizhetőségét a települési önkormányzatok hatóságai számára.

Javasoljuk, hogy az utcai zaj- és környezetszennyezés csökkentése érdekében a nem dohányzók védelméről szóló törvényben Belső-Erzsébetváros közigazgatási területén működő vendéglátó helyiségeket szabályozott módon mentesítse a dohányzástilalma alól. Más európai városok már alkalmazkodtak a változásokhoz szabályozták a kulturált szórakozás érdekében ezt a kérdéskört is.

Az országgyűlési képviselő kezdeményezze, hogy a világörökségi területen fizetendő felügyeleti díjat ne a férőhelyek száma, hanem a vendégforgalom alapján határozzák meg.

Az államnak a társasházi törvényt módosításán keresztül is be kell avatkoznia azért, hogy a társasházak érdemi partnerekké válhassanak a lakókörnyezetük élhetővé tartásában.

Szükséges a társasházi törvény olyan módosítása, amely a társasházban élőknek vétójogot ad azon vendéglátóhelyek kiszűrésére, akik nem akarnak együttműködni a lakókkal a kulturált szórakozás biztosításában. Ezek a vendéglátóhelyek ne folytathassák a működésüket.

Az állammal való egyeztetésekre a kerület polgármestere és országgyűlési képviselője az illetékes, ők tudják a leghatékonyabban érvényesíteni a fenti javaslatainkat.

**Természetesen Erzsébetváros Önkormányzata a saját lehetőségei között is sokat tehet a helyzet javítása érdekében.**

Szükségesnek tartjuk, hogy a Képviselő-testület is tisztán lásson abban, hogy a „bulinegyed” területén mely vendéglátó helyeknek van engedélyük, azokhoz az engedélyekhez milyen rendőri szakhatósági engedély járult, mikor adták ki azokat, szükséges-e az újabb felülvizsgálat stb.

Az éjszakai engedélyes helyekre a jegyző vagy a rendőrség kapott-e panaszt és mi lett e panaszok, vizsgálatok eredménye, volt-e 24-06 órás engedély visszavonás.

E kérdésekre a válaszok sürgetőek ezért a jegyzőt soronkívül fel kell kérni, hogy egy ilyen kérdésekre választ adó beszámolót a Képviselő-testület elé terjesszen.

Javasoljuk, hogy a jegyző vizsgálja ki és kezdeményezze a kerület lakóinak nyugalmát és a köztisztaságot tartósan sértő szórakozóhelyek működését és kezdeményezze a bezárásukat.

Szükségesnek tartjuk Belső-Erzsébetváros parkolási szabályozásának felülvizsgálatát. Az ugyanis nyilvánvaló, hogy a 20 óra utáni ingyenes parkolás nem szolgálja az itt élők lakhatásához való jogát.

Javasoljuk, hogy 00-24 órás fizetőparkolás legyen ezen a területen, hiszen a helyi lakosságnak nem kell fizetni, aki pedig használja a területet az fizessen. A példa nem egyedülálló, hiszen Budapesten, vidéki városokban és szerte a világban a turisták által intenzíven látogatott területeken számos helyen egész nap, beleértve a hétvégéket is fizetni kell a parkolásért.(1. sz. melléklet).

Javasoljuk, hogy az önkormányzatnak a közterületeken olyan nyilvános wc-ket kell létesíteni, üzemeltetni, amely ingyenesen használhatók.

Javasoljuk, hogy a polgármester kezdjen egyeztetést a vendéglátóhelyek képviselőivel annak érdekében, hogy a nyitvatartási idejükben fogyasztás nélkül is kötelesek legyenek engedni a wc-k használatát és erre a bejáratnál kiírva fel kell hívni a figyelmet.

Javasoljuk, a közterületen történő környezetszennyezés szabálysértési bírságának minimumát a lehető legmagasabb értékre emelni.

Javasoljuk, hogy a „bulinegyedben” a közterületek takarítása az alábbiak szerint legyen szabályozva: az üzletek előtt záráskor az üzemeltető kötelessége a takarítás, amit megbízással átruházhat más vállalkozóra vagy az önkormányzatra.

A szemétgyűjtők ürítése rendszeresen a keletkezett hulladék mértékétől függően akár naponta több alkalommal is szükséges. Az úttest takarítását az önkormányzat végzi szükség szerinti gyakorisággal.

Javasoljuk, hogy a hatóság a helyszínen azonnali bezárást rendeljen el, ha megszegik a vendéglátóhely, az élelmiszerüzlet, a terasz nyitvatartási, árusítási, zajkibocsátási szabályait. Ismétlődés esetén a működési engedélyt meghatározott időre, legalább 7 napra fel kell függeszteni. A zajmérést úgy kell végezni, hogy minden érintett (lakossági, vendéglátó és hivatali képviselő) legyen jelen azon a későbbi viták elkerülése érdekében.

Javasoljuk, hogy kötelezzék a szállások üzemeltetőit, hogy a társasházakban, azok közös képviselőinél tegyék elérhetővé az elérhetőségüket, hogy panasz vagy bármilyen probléma esetén legyen kihez fordulni. A szálláson minden vendég figyelmét írásban fel kell hívni a társasházban való viselkedés (zaj, szemetelés, stb. ) szabályaira.

A jelenlegi jogszabályok (törvények, önkormányzati rendeletek) előírásainak végrehajtását ellenőrizni kell. Látható, hogy a kereskedelmi hatóság, közterület-felügyelet és a rendőrség ennek a kötelezettségének nem tesz eleget. Fel kell mérni, hogy milyen változtatások kellenek a rendszeres ellenőrzéshez. (Létszám, pénz, megfelelő utasítás, a vezetői ellenőrzés erősítése, stb).

Az előterjesztésünk azt a célt szolgálja, hogy elmozdulva a holtpontról közösen kezdjük megoldani ezt a mára már minden szereplő számára tarthatatlan helyzetet.

A javasolt cselekvési tervünk első lépései ezek és további javaslatokat terjesztünk a későbbiekben a Tisztelt Képviselő-testület elé, amelynek egyedüli célja az, hogy az itt élők pihenéshez való jogát helyreállítva, egyben megóvjuk azt, ami hungarikum és értékes.

Kérjük a tisztelt Képviselő-testületet az előterjesztés megtárgyalására és a határozati javaslatok elfogadására!

**Határozati javaslatok**

**1.**

**Budapest Főváros VII. kerület Erzsébetváros Önkormányzatának Képviselő-testülete felkéri Vattamány Zsolt** polgármester urat, hogy egyeztetve **dr. Oláh Lajos** Erzsébetváros országgyűlési képviselőjével, folytasson tárgyalásokat Tállai András államtitkár úrral és Pintér Sándor belügyminiszter úrral annak érdekében, hogy közösen kezdeményezzék az Országgyűlésben, Magyarország költségvetésének módosítását abból a célból, hogy céltámogatás formájában a „bulinegyed” okozta köztisztasági és közbiztonsági problémákra megfelelő forrásokhoz jusson Erzsébetváros Önkormányzata.

A tárgyalások eredményéről legkésőbb a 2017. évi novemberi testületi ülésen tájékoztassa a Képviselő-testületet.

**Felelős:** Vattamány Zsolt polgármester

**Határidő:** azonnal

**2.**

**Budapest Főváros VII. kerület Erzsébetváros Önkormányzatának Képviselő-testülete felkéri Vattamány Zsolt** polgármester urat, hogy egyeztessen **dr. Oláh Lajos** Erzsébetváros országgyűlési képviselőjével annak érdekében, hogy az Országgyűlésben kezdeményezze, a társasházakról szóló 2003. évi CXXXIII. törvény módosítását abból a célból, hogy a társasház közgyűlésének hozzájárulása legyen szükséges a szórakozóhelyek működési engedélyének kiadásához.

Az egyeztetés eredményéről legkésőbb a 2017. évi novemberi testületi ülésen tájékoztassa a Képviselő-testületet.

**Felelős:** Vattamány Zsolt polgármester

**Határidő:** azonnal

**3.**

**Budapest Főváros VII. kerület Erzsébetváros Önkormányzatának Képviselő-testülete felkéri Vattamány Zsolt** polgármester urat, hogy egyeztessen **dr. Oláh Lajos** Erzsébetváros országgyűlési képviselőjével annak érdekében, hogy az Országgyűlésben kezdeményezze a Nemzeti Dohányboltokról szóló törvényben a működésük szabályainak az általános kereskedelmi előírásokhoz való igazítását, különösen az alkoholos italok árusításánál, a közterületi alkohol fogyasztás és a nyitvatartás szabályainál, valamint tegyék lehetővé az üzletek működésének ellenőrizhetőségét a települési önkormányzatok hatóságai számára.

**4.**

**Budapest Főváros VII. kerület Erzsébetváros Önkormányzatának Képviselő-testülete felkéri Vattamány Zsolt** polgármester urat, hogy kezdeményezze a Fővárosi Közgyűlésben, a 30/2010. (VI. 4.) Főv. Kgy. rendelet módosítását akként, hogy Belső-Erzsébetváros közigazgatási területe a rendelet 5. számú mellékletében, a minden nap 0.00 órától 24.00 óráig üzemelő várakozási övezetek közé kerüljön.

Továbbá, kezdeményezze a rendelet vonatkozó számú mellékletben Középső és Külső-Erzsébetváros területének más díjtételbe sorolását tekintettel arra, hogy a Külső-Erzsébetváros közigazgatási területével határos Zuglóban, 2017. szeptember 01-től bevezetett parkolási tarifa a 4. díjtételbe tartozik

**Felelős:** Vattamány Zsolt polgármester

**Határidő:** azonnal

**5.**

**Budapest Főváros VII. kerület Erzsébetváros Önkormányzatának Képviselő-testülete úgy dönt, hogy** a soron következő Képviselő-testületi ülésre, de legkésőbb 60 napon belül tájékoztatást kér arról, hogy Belső-Erzsébetváros területén működő szórakozóhelyek rendelkeznek-e rendőrségi szakhatósági hozzájárulással, illetve ezek mikor kerültek kiadásra.

**Felelős:** dr. Gotthard Gábor jegyző

**Határidő:** azonnal

**6.**

**Budapest Főváros VII. kerület Erzsébetváros Önkormányzatának Képviselő-testülete úgy dönt, hogy** a soron következő Képviselő testületi ülésre, de legkésőbb 60 napon belül tájékoztatást kér arról, hogy Belső-Erzsébetváros területén működő szórakozóhelyek működése miatt a 2014. évtől kezdve, volt-e lakossági panasz konkrét vendéglátó helyekre a rendőrségnél vagy a jegyzőnél és ezzel kapcsolatban milyen intézkedéseket tettek.

**Felelős:** dr. Gotthard Gábor jegyző

**Határidő:** azonnal

Budapest, 2017. szeptember 28.

 Devosa Gábor Dr. Kispál Tibor Németh Gábor

önkormányzati képviselő önkormányzati képviselő önkormányzati képviselő